奉同永叔於劉功曹家聽楊直講女奴彈啄木見寄之作
作者：劉敞
朝代：宋

paragraphs: 空林多風霜霰零，啄木朝饑悲長鳴。
口雖能呼心不平，誰彈琵琶象其聲。
雌雄切直相丁嚶，欲飛未飛皆有情。
琵琶八十有四調，此曲獨得傳玄妙。
翠鬟小女眉目殊，能承主歡供客娛。
轉關揮撥意澹如，坐人雖多旁若無。
醉翁引觴不汝餘，歌詩彈鋏歸來乎。
兩君韻高尚如此，何況櫪上之馬淵中魚。
我生不曉世俗樂，頃臥江城更寂寞。
園中有時聞啄木，雖有高下無宮角。
木聲梨然當人心，猋氏之風殆可學。
淵明無弦非無意，白髮秋來自少樂。
得公新詩濯我愁，因問楊子更借不，我欲醉聽江城樓。